Diari Oficial de la Generalitat Valenciana


Sumari del DOGV 3810, del 08-08-2000 (2000/6174)

RESOLUCIÓ de 21 de juliol de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Constitutiu de la Comissió Bilateral de Cooperació Administració General de l'Estat-Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3810

Data del DOGV
:   08-08-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/6174


Data del document
:   21-07-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * administració regional
    * administració central
    * reglament intern

RESOLUCIÓ de 21 de juliol de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació de l'Acord Constitutiu de la Comissió Bilateral de Cooperació Administració General de l'Estat-Generalitat Valenciana. [2000/X6174]
  
Subscrit, després de la tramitació prèvia reglamentària, entre el Ministeri d'Administracions Públiques i la Generalitat Valenciana, el 10 de juliol de 2000, un Acord Constitutiu de la Comissió Bilateral de Cooperació Administració General de l'Estat-Generalitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0483/2000, i que figura com a annex d'aquesta resolució.
  
València, 21 de juliol de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
ANNEX
  
Acord constitutiu de la Comissió Bilateral de Cooperació Administració General de l'Estat-Generalitat Valenciana
  
A València, el dia 10 de juliol de 2000,
  
Per part de l'administració general de l'Estat:
  
- El senyor Jesús Posada Moreno, ministre d'Administracions Públiques.
  
- El senyor Gabriel Elorriaga Pisarik, secretari d'Estat d'Organització Territorial de l'Estat.
  
- La senyora Carmen Mas Rubio, delegada del Govern en la Generalitat Valenciana.
  
- El senyor José Marí Olano, director general de Cooperació Autonòmica del Ministeri d'Administracions Públiques.
  
- La senyora Yolanda Martínez Sevilla, consellera tècnica de la Direcció General de Cooperació Autonòmica, secretària de la Comissió.
  
Per part de la Generalitat Valenciana:
  
- El senyor Eduardo Zaplana Hernández-Soro, president de la Generalitat Valenciana.
  
- El senyor José Joaquín Ripoll Serrano, vicepresident segon del Govern Valencià.
  
- El senyor Carlos González Cepeda, conseller de Justícia i Administracions Públiques.
  
- La senyora Amparo Koninckx Frasquet, subsecretària del Secretariat del Govern i Relacions amb les Corts.
  
- El senyor Antonio Luis Martínez-Pujalte López, director general de Desenvolupament Autonòmic i Relacions amb l'Estat, secretari de la Comissió.
  
Exposen:
  
Amb la finalitat d'intensificar la cooperació entre l'Estat i les comunitats autònomes, en el marc dels principis que han de regir les relacions entre administracions públiques, l'article 5.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, recull la figura de les Comissions Bilaterals de Cooperació, i assenyala que: «Els òrgans de cooperació de composició bilaterals i d'àmbit general que reunesquen membres del Govern, en presentació de l'administració general de l'Estat, i membres del Consell de Govern, en representació de la comunitat autònoma respectiva, s'anomenen Comissions Bilaterals de Cooperació. La seua creació s'efectua mitjançant acord, que determina els elements essencials del seu règim».
  
És clara, per tant, la voluntat del legislador de dotar d'un marc legal i, en definitiva, de potenciar les funcions d'aquests òrgans que, fins al moment, no disposaven d'una regulació amb rang de llei.
  
Atès allò anterior, sent coincidents l'administració general de l'Estat i la Generalitat Valenciana, en la voluntat de constituir aquesta Comissió i de configurar-la en el marc idoni de les relacions de col·laboració entre ambdues administracions,
  
Acorden
  
Primer
  
La constitució de la Comissió Bilateral de Cooperació Administració General de l'Estat i Govern Valencià.
  
Segon
  
Aprovar per a aquesta les normes de funcionament que s'adjunten com a annex al present Acord.
  
I, en prova de conformitat amb tot allò exposat, se signa el present Acord, en duplicat exemplar, pel president de la Generalitat Valenciana i el ministre d'Administracions Públiques, i se'n rubriquen tots els fulls.
  
El ministre d'Administracions Públiques,
  
JESÚS POSADA MORENO
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
Normes de funcionament de la Comissió Bilateral de Cooperació Administració General de l'Estat - Generalitat Valenciana.
  
I. Del caràcter i les funcions de la Comissió
  
1. La Comissió Bilateral de Cooperació Administració General de l'Estat-Generalitat Valenciana, sense perjudici de les funcions atribuïdes als òrgans de cooperació multilateral i a la Comissió Mixta de Transferències, es concep com un instrument essencial de cooperació i d'enteniment entre ambdues administracions.
  
2. A tals efectes, la Comissió Bilateral de Cooperació Administració General de l'Estat-Generalitat Valenciana exerceix les funcions següents:
  
a) Impulsar i concretar, des del punt de vista bilateral, la realització de plans, programes i actuacions conjuntes per al desenvolupament de les polítiques comunes als distints àmbits sectorials.
  
b) Impulsar la realització de convenis de col·laboració en aquells àmbits materials en els quals caldria l'especificació d'un pla o programa conjunt de forma bilateral.
  
c) Dissenyar mecanismes de col·laboració mútua en les distintes àrees en què puga confluir l'activitat d'ambdues administracions.
  
d) Servir de via d'actuacions de caràcter preventiu en l'intent d'impedir que sorgesquen conflictes entre ambdues administracions.
  
e) Arbitrar propostes de solució a qüestions que interessen ambdues administracions, en afers de la seua competència.
  
f) Examinar qualssevol afers que afecten ambdues parts i, en particular, els que tinguen per objecte evitar o intentar resoldre, per via extraprocessal, conflictes de competència.
  
g) Analitzar les normes amb rang de llei, estatals o autonòmiques, en relació amb les quals se susciten qüestions susceptibles de donar lloc al plantejament d'un recurs d'inconstitucionalitat, amb el fi d'arribar a un acord que n'evite la interposició, en el marc d'allò establert en l'article 33 de la Llei Orgànica 2/1979, de 3 d'octubre, del Tribunal Constitucional, en la redacció donada per la Llei Orgànica 1/2000, de 7 de gener.
  
3. En cap cas, els acords adoptats com a conseqüència de l'exercici de les funcions assenyalades, podran suposar la renúncia a l'exercici de les competències pròpies de les parts respectives.
  
II. De la composició de la Comissió
  
1. La composició de la Comissió Bilateral de Cooperació administració General de l'Estat-Generalitat Valenciana, serà variable en funció dels afers a tractar.
  
En tot cas, seran membres permanents de la Comissió:
  
Per part de l'administració general de l'Estat:
  
- El president de la Comissió, que és el ministre d'Administracions Públiques.
  
- El secretari d'Estat d'Organització Territorial de l'Estat.
  
- La delegada del Govern a la Comunitat Valenciana.
  
- El director general de Cooperació Autonòmica del Ministeri d'Administracions Públiques.
  
- Un funcionari o càrrec públic del Ministeri d'Administracions Públiques, que actuarà com a secretari.
  
Per part de la Generalitat Valenciana:
  
- El vicepresident de la Comissió, que és el vicepresident segon del Govern Valencià.
  
- El conseller de Justícia i Administracions Públiques.
  
- La subsecretària de Relacions Institucionals.
  
- La subsecretària del Secretariat del Govern i Relacions amb les Corts.
  
- El director general de Desenvolupament Autonòmic i Relacions amb l'Estat, que actuarà com a secretari.
  
Tant el president com el vicepresident podran delegar la seua representació en la persona que decidesquen, amb rang almenys de director general o equivalent.
  
Alhora, els membres permanents es podran modificar per acord unilateral comunicat de qualssevol de les parts.
  
2. Podran assistir a les reunions de la Comissió Bilateral de Cooperació aquelles autoritats i funcionaris de l'administració general de l'Estat o de la Generalitat Valenciana que siguen designats per cadascuna de les parts en funció dels temes a tractar.
  
3. Per a la constitució vàlida de la Comissió, i per a l'adopció d'acords, serà suficient amb la presència del president, el vicepresident i els dos secretaris.
  
III. Del funcionament de la Comissió
  
1. La Comissió actuarà sempre amb la màxima flexibilitat operativa i funcional.
  
2. Les reunions de la Comissió podran tenir lloc tant a la seu del Ministeri d'Administracions Públiques, a la conselleria corresponent de la Generalitat Valenciana, o a qualsevol altre lloc, de mutu acord entre les parts i, si convé, amb la periodicitat que aquestes estimen convenient.
  
3. La convocatòria de la Comissió podrà ser sol·licitada per qualsevol de les part.
  
La convocatòria correspondrà al president, i serà notificada amb una antelació mínima de quaranta-vuit hores, tret dels casos d'urgència lliurement apreciats pel convocant, i en aquest cas es farà amb una antelació mínima de vint-i-quatre hores.
  
4. L'ordre del dia de les sessions de la Comissió s'elaborarà de comú acord per ambdues parts.
  
5. La Comissió adoptarà les decisions de comú acord entre ambdues parts.
  
Aquests acords podran publicar-se en el Boletín Oficial del Estado i en el Diari Oficial de la Generalitat Valenciana, i serà obligatòria en qualsevol cas la seua publicació, en el supòsit previst en l'article 33 de la Llei Orgànica 2/1979, de 3 d'octubre, del Tribunal Constitucional, en la redacció donada per la Llei Orgànica 1/2000, de 7 de gener.
  
6. De cadascuna de les sessions de la Comissió s'alçarà acta, que recollirà, succintament, la relació dels afers tractats, les postures mantingudes per les parts sobre aquests i els acords adoptats, si fa el cas.
  
Qualsevol membre de la Comissió podrà sol·licitar que es faça constar en l'acta la posició mantinguda en relació amb alguna de les qüestions examinades. Alhora, podrà aportar escrits o documents sol·licitant expressament que s'adjunten a l'acta.
  
Les actes s'alçaran en castellà i en valencià i s'estendran per duplicat en interès de la representació de l'Estat i de la Generalitat Valenciana.
  
7. La Secretaria de la Comissió és conjunta i serà exercida per un funcionari o càrrec públic de l'administració general de l'Estat i un altre de la Generalitat Valenciana, ambdós designats pel president i vicepresident, respectivament.
  
Corresponen a aquesta Secretaria conjunta les funcions següents:
  
- Preparar les reunions de la Comissió.
  
- Alçar les actes de les sessions.
  
- Estendre certificacions dels acords adoptats per la Comissió.
  
- Procedir a l'elaboració i distribució de la documentació que siga necessària o d'interès per a la realització dels treballs.
  
El secretari designat pel president custodiarà la documentació i atendrà el funcionament intern de la Comissió.
  
IV. Del funcionament de la Comissió en el supòsit previst en l'article 33 de la Llei Orgànica 2/1979, de 3 d'octubre, del Tribunal Constitucional, en la redacció donada per la Llei 1/2000, de 7 de gener.
  
1. Quan una de les parts considere que hi ha motius fonamentats per interposar un recurs d'inconstitucionalitat contra una norma amb rang de llei, podrà instar la convocatòria de la reunió de la Comissió Bilateral abans que es complisquen els tres mesos des de la publicació de la norma, a efectes que la Comissió considere l'aplicació d'allò previst en l'article 33 de la Llei Orgànica 2/1979, de 3 de gener, del Tribunal Constitucional, en la redacció donada per la Llei Orgànica 1/2000, de 7 de gener.
  
2. Segons es desprèn de tot l'anterior, al si de la Comissió Bilateral de Cooperació es podrà adoptar l'acord d'iniciar negociacions per resoldre les discrepàncies i es podrà instar, si fa el cas, la modificació del text normatiu.
  
L'acord esmentat, certificat pels secretaris, serà comunicat al president del Tribunal Constitucional pel ministre d'Administracions Públiques, com a president de la Comissió, dins del termini dels tres mesos següents a la publicació de la llei sotmesa a coneixement de la Comissió, als efectes d'ampliació del termini d'interposició del recurs d'inconstitucionalitat, en els terminis previstos en la Llei Orgànica del Tribunal Constitucional.
  
3. Així mateix, la Comissió Bilateral podrà acordar la creació d'un grup de treball que estudie i analitze la problemàtica plantejada, amb el fi de buscar la solució que siga oportuna.
  
V. Dels grups de treball
  
1. La Comissió podrà acordar la creació de grups de treball de caràcter permanent o conjuntural, per a l'estudi i l'anàlisi de qüestions concretes.
  
La composició i règim de funcionament de cada grup de treball, així com les comeses que corresponguen a la seua finalitat, hauran d'especificar-se en l'acord de la Comissió que en dispose la constitució.
  
2. La presidència dels grups de treball podrà ocupar-la indistintament un representant de l'administració general de l'Estat o de la Generalitat Valenciana, amb rang, almenys, de director general.
  
3. Sense perjudici d'això anterior existirà un grup de treball de caràcter permanent a l'efecte que preveu l'article 33 de la Llei Orgànica del Tribunal Constitucional.
  
Aquest grup podrà adoptar, per delegació de la Comissió, els acords pertinents, els quals seran comunicats al president del Tribunal Constitucional en la forma prevista en el punt IV.2 d'aquestes normes de funcionament.
  
4. La presidència d'aquest grup de treball correspondrà al director general de Cooperació Autonòmica, i en serà vicepresident la persona amb rang mínim de director general designada per la Generalitat Valenciana.
  
Actuaran com a secretaris els que hauran estat designats per a la Comissió Bilateral, i podran assistir, així mateix, els membres que designen ambdues representacions.
  
DISPOSICIÓ FINAL
  
Aquest acord serà publicat en el Boletín Oficial del Estado i el Diari Oficial de la Generalitat Valenciana.
  
I, en prova de conformitat amb tot això exposat, signen aquestes normes de funcionament, en duplicat exemplar, el president de la Generalitat Valenciana i el ministre d'Administracions Públiques, rubricant-ne tots els fulls.
  
València, 10 de juliol de 2000
  
El ministre d'Administracions Públiques,
  
JESÚS POSADA MORENO
  
El president de la Generalitat Valenciana,